
Da li upotreba spreja za lakše disanje i inhalaciju kvari ***[post](https://pitajucene.com/search/post/questions/ "Pretraži pitanja o postu")***?


* 
* 
* 
* 
* 
* 
* 

 
Da li upotreba spreja za inhalaciju kvari post?

Sprej koji koriste oboljeli od astme i sličnih bolesti radi lakšeg disanja sastavljen je od vode, kisika i ljekovitih sastojaka. Nakon dubokog udisaja, sprej se ušprica u usta te sastav spreja u svom najvećem dijelu odlazi u disajne organe, prolazi kroz usta, grlo i dušnik i dolazi do pluća. Mali dio udahnutog spreja ostaje na stijeni grla i postoji mogućnost da jedan dio te skupljene tvari na grlu bude progutan i tako završi u želucu. Dakle, mali neznatni dio spreja ostaje na grlu i mali dio od tog dijela završi u želucu. Upotreba tog spreja, prema preferirajućem mišljenju, ne kvari ***[post](https://pitajucene.com/search/post/questions/ "Pretraži pitanja o postu")***. Upotrebom spreja za lakše disanje postoji mogućnost da mali dio unesene materije dopre do želuca, ali je to samo mogućnost na osnovu koje se ne može tvrditi da je tvar doprla do želuca i time pokvarila post. Pored toga, ako mala količina te tvari i završi u želucu, neće pokvariti post, jer je to neznatna količina, koja se toleriše i prašta analogno dozvoli ispiranje usta i nosa za vrijeme posta. ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, opisujući uzimanje abdesta rekao je: “Pretjeruj prilikom ispiranja nosa, osim kada postiš.” (Ebu Davud, br. 142, Tirmizi, br. 788 i drugi, ***[hadis](https://pitajucene.com/search/Hadis/questions/ "Pretraži pitanja o hadisima")*** je sahih) Dakle, postaču je dozvoljeno ispirati usta i nos, ali je zabranjeno da u tome pretjeruje iz bojazni da se ne napije, a vlažnost koja nakon ispiranja ostane u ustima neće pokvariti post. Kada postač ispere usta vodom, u njegovu utrobu dospije veća količina vlage nego kada upotrijebi sprej. Količina vlage nastala upotrebom spreja, ako dospije do želuca, izuzetno je mala, jer sprej zapremine 10 ml, dovoljan je za dvije stotine ušpricaja, što znači da se kroz dvadeset ušpricaja potroši svega jedan mililitar spreja. Dodamo li tome činjenicu da najveći dio spreja odlazi u disajne organe, a na grlu se zaustavi samo mali dio, možemo pouzdano znati da je količina vlage koja može doći do želuca upotrebom spreja neusporedivo manja od količine koja može doći do želuca ispiranjem usta.


Ako bolesnik uzima inhalaciju upotrebom posebnog aparata, koji pomoću kisika u paru pretvara tekućinu pomiješanu s lijekovima, koju potom bolesnik udiše putem posebne maske ili cjevčice, u tom slučaju dolazak kapljica tekućine u želudac je gotovo siguran i bolesnik to ne može spriječiti. Ako bolesnik koristi ovakvu inhalaciju za vrijeme posta, prekinut će post i taj dan kasnije napostiti. (Munedžid, Fetaval-islam: sualun ve dževab, br. 78459) Svevišnji Allah najbolje zna.


<http://el-asr.com/pitanja/da-li-upotreba-spreja-za-inhalaciju-kvari-post/>  

Preuzeto od “El-Asr – Islamski informativni časopis”  

Uredništvo: <https://el-asr.com/autori/>


